Ħaman jikkonfoffa kontra l-Lhud [ ] Wara dawn il-ġrajja s-sultan Assweru għolla fid-dinjità lil Ħaman bin Ħammedata, l-Agagi, għollieh fil-grad u qiegħed is-siġġu tiegħu 'l fuq mit-tronijiet tal-prinċpijiet sħabu kollha. [ ] U l-uffiċjali kollha li kienu jservu fil-palazz tas-sultan kienu jinżlu għarkupptejhom u jbaxxu rashom fl-art quddiem Ħaman, għax din kienet l-ordni tas-sultan. [ ] Imma Mordekaj ma riedx jinżel għarkupptejh u jbaxxi rasu fl-art quddiemu. U l-uffiċjali tal-palazz tas-sultan, li kienu fil-bieb, qalu lil Mordekaj: "Għala int ma tobdix il-kmand tas-sultan?" [ ] U baqgħu jgħidulu hekk minn jum għal ieħor, u hu ma samax minnhom; fl-aħħar għarrfu lil Ħaman ħa jaraw jekk din il-biċċa ta' Mordekaj tistax tibqa' għaddejja lixxa, billi hu kien qalilhom li hu Lhudi. [ ] U meta Ħaman ra li Mordekaj la kien jinżel għarkupptejh u lanqas ibaxxi rasu fl-art quddiemu, xegħel bil-korla. [ ] Deherlu li ma kienx biżżejjed li jmidd idu fuq Mordekaj waħdu; u billi qalulu li kien Lhudi, Ħaman fittex li jeqred il-Lhud kollha, il-poplu kollu ta' Mordekaj, mill-imperu ta' Assweru. [ ] F'Nisan, l-ewwel xahar tas-sena, fit-tnax-il sena tas-saltna ta' Assweru, tefgħu l-Pur , jiġifieri tefgħu x-xorti, quddiem Ħaman għall-jum u għax-xahar, biex hekk jagħżlu x-xahar u l-jum għall-qerda tal-Lhud, il-poplu ta' Mordekaj, f'jum wieħed, mis-saltna ta' Assweru; u x-xorti waqgħet fuq il-jum tlittax ta' Adar, it-tnax-il xahar. [ ] Ħaman imbagħad qal lis-sultan Assweru: "Fost il-popli kollha tal-provinċji tal-imperu tiegħek hemm imxerred u mferrex poplu; il-liġi tagħhom ma taqbel xejn ma' tal-popli l-oħra; u huma ma jħarsux il-liġi tas-sultan. Ma jaqbillux is-sultan li jħallihom jgħixu. [ ] Jekk jogħġob lis-sultan ħa jkun miktub digriet biex neqirduhom, u jien ngħaddi għaxart elef talent tal-fidda f'idejn l-amministraturi biex iqegħduhom fit-teżor tas-sultan." [ ] U s-sultan qala' ċ-ċurkett minn sebgħu u tah lil Ħaman bin Ħammedata, l-Agagi, l-għadu tal-Lhud, [ ] u qallu: "Il-flus tajthomlok, u l-poplu wkoll, biex tagħmel minnu kulma jogħġbok." [ ] Fit-tlittax tal-ewwel xahar kienu msejħa l-kittieba tas-sultan, u kitbu kulma ordnalhom Ħaman lis-satrapi tas-sultan u lill-gvernaturi ta' kull provinċja u lill-prinċpijiet ta' kull poplu, lil kull provinċja bil-kitba tagħha, u lil kull poplu b'ilsienu. Kollox kien miktub f'isem is-sultan Assweru u ssiġillat biċ-ċurkett tiegħu. [ ] Imbagħad bagħtu dawn l-ittri permezz tal-kurrieri lil kull provinċja tas-sultan sabiex f'jum wieħed, fit-tlittax tat-tnax-il xahar, ix-xahar ta' Adar, jeqirdu, joqtlu u jġibu fix-xejn il-Lhud kollha, kbar u żgħar, nisa u rġiel, u jeħdulhom ħwejjiġhom. B Id-digriet kontra l-Lhud [ ] Din hi kopja tad-digriet: "Assweru, is-sultan il-kbir, lill-gvernaturi tal-mija u sebgħa u għoxrin provinċja, mill-Indja sal-Etjopja, u lill-uffiċjali ta' taħthom, jikteb dan li ġej: [ ] "Jiena, imperatur ta' ħafna popli u padrun tad-dinja kollha, irrid - bla ma nitkabbar bis-setgħa tiegħi, imma dejjem bi gvern moderat u ġust - niżgura lis-sudditi tiegħi ħajja bla inkwiet, u filwaqt li niżgura l-kwiet fl-imperu u kulħadd ikun jista' jivvjaġġa minn tarf għal ieħor, niżgura s-sliem li l-bnedmin kollha jixtiequ. [ ] "Jien stħarriġt lill-kunsillieri tiegħi kif jista' jseħħ dan. Weġibni Ħaman - bniedem li jgħaddi 'l kulħadd fostna għal għerfu, li qatt ma jbiddel il-fehma tiegħu, kif jaf kulħadd, u msemmi għall-fedeltà tiegħu, it-tieni fil-ġieħ fis-saltna tagħna - [ ] għarrafna li fost il-popli kollha tad-dinja hemm poplu ta' intern ħażin, b'liġijiet kuntrarji għal dawk ta' popli oħra, u li ma jagħtix kas tal-liġijiet tas-sultan, b'mod li qegħdin ifixklu s-seħħ ta' dik l-għaqda li aħna, bla ma jlumna ħadd, qegħdin inħabirku għaliha. [ ] "Billi fhimna li dan il-poplu biss baqa' u għadu dejjem kontra l-bnedmin kollha, billi jgħix ħajja għalih waħdu skont liġijiet strambi u għandu f'qalbu sentimenti kontra l-interessi tagħna, u jagħmel mill-agħar kemm jista' biex ifixkel is-saħħa tal-imperu; [ ] "Aħna għalhekk nordnaw li dawk kollha li ssibuhom imniżżla fl-ittra ta' Ħaman - it-tieni missier tagħna u l-inkarigat mill-gvern tal-imperu - ilkoll kemm huma, bin-nisa u t-tfal b'kollox, bla ħniena u bla ħasra, jeqirduhom bix-xabla l-għedewwa tagħhom, fl-erbatax ta' Adar , it-tnax-il xahar ta' din is-sena, [ ] hekk f'jum wieħed l-għedewwa tal-bieraħ u tal-lum jinżlu fid-dlam tal-abbissi, u l-imperu tagħna jkun fis-sod u bla tfixkil ta' xejn għal li ġej." [ ] Kopja ta' dan id-digriet, li kellu jitnieda fil-provinċji kollha, kellha tintbagħat lill-popli kollha biex ilestu ruħhom għal dak il-jum. [ ] Il-kurriera telqu minnufih skont l-ordni tas-sultan. Id-digriet kien imniedi wkoll fiċ-ċittadella ta' Susa; il-belt ta' Susa nqalbet ta' taħt fuq, imma s-sultan u Ħaman qagħdu jixorbu.